Station Arden er rykket ud til en brand ved et hus, hvor der både er trykflasker og fyrværkeri inde i huset.

En kraftig brand har mandag aften spredt sig i en bolig lidt nord for Vebbestrup. Inde i boligen er der trykflasker og fyrværkeri, og det giver eksplosioner og høje brag ved branden. - Det er fyldt med trykflasker, og der er også fyrværkeri derinde. Så det knalder lidt herude, og nogle af trykflaskerne er eksploderet, siger indsatsleder Casper Wesberg. - Der er både dykkerflasker og fyldte gasflasker. Det giver nogle drøn, og vi er ikke gået ind i huset endnu, fordi det er for farligt. Så vi sikrer det udefra, også fordi tagkonstruktionen er svækket, siger fortsætter han. Branden har taget så kraftig fat, at huset ikke kan reddes. - Huset er totalskadet. Hele første sal og tagkonstruktionen er overtændt, så det brænder alle steder. Der er ingen personer kommet til skade ved branden. Indsatslederen vurderer, at slukningsarbejdet kommer til at tage mange timer, og arbejdet fortsætter ud på natten. Nordjyllands Politi forventer, at de kan undersøge stedet i morgen for at klarlægge brandårsagen. TV2 Nord følger sagen...